runetrust/blame-folketinget-dk huggingface dataset:
Sofie Carsten Nielsen (RV), 2021-04-13:
Tænk, hvis vi satte foden ned over for klimaforandringerne, tog kontrollen over vores børns fremtid tilbage og brugte det coronamod og den handlekraft og fandt ambitiøse svar, både på klimaforandringer og naturkrise, og her kunne vi altså starte med landbruget, sammen med dem.
Kim Andersen (V), 2008-06-03:
Vi tager som en selvfølge, at der finder de høringer sted, som skal finde sted; at lov og orden bliver opretholdt; at man også tager hensyn til de mennesker, der bor og lever i lokalområdet, og som har et arbejde, de skal passe, som har nogle små børn, som de skal opdrage i det kvarter, som har nogle butiks- og forretningsmæssige interesser, som man naturligvis skal respektere, og som er helt legitime, og som der også skal værnes om.
Jørgen Arbo-Bæhr (EL), 2006-10-27:
Hvis ikke fru Irene Simonsen vil erkende den virkelighed, så vil jeg bare foreslå fru Irene Simonsen, at hun går ind på den hjemmeside, der hedder loftsramteeksperter.dk, for der fortæller de loftramte selv, hvad det er for en virkelighed, de lever i.
Ole Hækkerup (S), 2012-02-23:
Lad os bare sige det sådan: Vi står jo her med et af de lovforslag, hvor – hvis man spørger folk, hvad de synes om det, og hvis man sender det ud i høring – alle entydigt og uden undtagelse siger, at det er en rigtig, rigtig god idé at sætte den kriminelle lavalder tilbage til 15 år, altså igen.
John Dyrby Paulsen (S), 2010-10-27:
Det må i virkeligheden kunne karakteriseres som det modsatte af det, udenrigsministeren tilsyneladende mener, nemlig at Taleban sådan hænger med det yderste af neglene i det tov, de klamrer sig til – de sidste krampetrækninger – og at det bare er et spørgsmål om ganske få uger eller måneder, før det her er overstået.
Lone Møller (S), 1998-06-12:
Jeg er også sikker på, at man ude i amterne bestemt ikke synes, at det er rart, hvis man har flaskehalse på nogle områder, fordi man måske ikke har nok læger til specielle oprerationer og alle de ting. Men jeg kunne også godt heroppefra komme med nogle eksempler på tilfredse borgere.
Colette L. Brix (DF), 2003-01-09:
skulle man hellere se fremad og koncentrere sig om, hvordan man kan sikre, at der også i fremtiden vil være et overskud fra spillevirksomheder til fordeling blandt de forskellige organisationer. Vores bud på en løsning kunne eventuelt være, at alle de spilleselskaber, der kommer fra fremmede egne og gerne vil ind i Danmark, skulle betale en skat eller en afgift.
Keld Albrechtsen (EL), 2001-10-04:
I modsætning til mange andre partier vil Enhedslisten tillade sig at tage stilling til det her forslag ud fra en konkret bedømmelse af situationen i Makedonien og den diskrimination, der har været over for albanerne, som vitterlig har været og er et undertrykt mindretal, der har opnået en fredsaftale, har opnået en fredsbevarende FN-styrke, som forhåbentlig kan være med til at sikre, at albanerne og makedonerne kan komme til at leve i fred sammen, at de ikke skal opleve de samme opløsningssituationer, krigssituationer som har været på andre dele af Balkan.
Tom Behnke (FP), 1998-11-06:
Fremskridtspartiet støtter de nye bestemmelser om partsbegrebet, og vi støtter bagatelgrænsen for forsikringsvirksomheders pligt til at have to revisorer, selv om vi godt nok synes, det er lidt voldsomt, når man i forslaget skriver, at 250 mio. kr. er en bagatel.
Elsebeth Gerner Nielsen (RV), 1999-05-26:
Jeg har fået et klart mandat fra Europaudvalget, men jeg deltager gerne i debatter om europæisk identitet og dansk identitet, og jeg bidrager også gerne til debatter om, hvordan man via forskellige former for kulturpolitik både nationalt og internationalt kan bidrage til at få løst nogle af de problemer, vi står med, bl.a. på Balkan.
Ole Glahn (RV), 2006-05-16:
Det tror jeg er udtryk for at forbrugerne får en større viden om dyrs levevilkår og for, at de har en bedre økonomi, som gør, at de har mulighed for at benytte sig af den viden og købe de varer, som i nogle tilfælde er lidt dyrere, men som er varer, der er produceret under store hensyn til dyrevelfærden og naturen.
Keld Albrechtsen (EL), 2000-04-26:
Vil Socialdemokratiet følge euroen hele vejen ned med alle de negative virkninger, det vil få, eller vil man på et eller andet tidspunkt overveje, om ikke f.eks. et løsere bånd i stedet for dette meget snævre 2,25 pct.s-udsvingsbånd kunne være en god idé?
Carsten Kudsk (DF), 2018-04-25:
Det, som de også siger i rapporten, er jo, at man har gjort det i forhold til energimærket og for at lave nogle ting i forhold til husene, at man stille og roligt har skruet på bygningsreglementet ad åre, hvor man har gjort det i god tid, og så siger man, at man nu regner med og forventer noget, der hedder et 2020-krav på et eller andet tidspunkt, og så kan man indrette boligen efter det.
Christina Thorholm (RV), 2022-03-15:
Radikale Venstre mener ikke, at det skal gøres strafbart at udøve samarbejdschikane, når der fremsættes usandheder, da kompleksiteten i disse sager langt hen ad vejen løses bedre i processer og gennem faglige undersøgelser og opfølgning på indsatsen.
Per Clausen (EL), 2005-12-15:
Hvis man dog så i det mindste kunne komme igennem med at lave en nok så lille pulje med ekstra midler til nogle særlige lokalradioer, så kunne vi sige, at der var tale om fremskridt, men nu er det bare at konstatere, at der er tale om en omfordeling, som rammer de fleste lokalradioer ganske hårdt, inklusive Aalborg Senior Radio i min egen valgkreds og sikkert også lokalradioer i alle mulige andre valgkredse, og det synes jeg jo i grunden er komplet uforståeligt.
Pia Kjærsgaard (DF), 2003-12-12:
Det, hr. Nicolai Wammen gør, er, at han gentager sætningen, og så slutter hr. Nicolai Wammen af, når han bliver stillet alle de der spørgsmål om finansieringen, og hvorfor der bliver regnet forkert på Socialdemokratiets udregninger osv., med at sige, at nu tillader tiden desværre ikke at remse det hele op. Vil hr. Nicolai Wammen ikke være konkret bare for én gangs skyld, inden det her slutter, i forhold til de mange, mange spørgsmål, der er blevet stillet i form af korte bemærkninger?
Peter Hummelgaard (S), 2023-11-22:
Men det er jo selvfølgelig hele tiden en konkret afvejning i situationen, altså at vi i Danmark på den ene side har, og at vi også skal have vide rammer for ytringsfriheden, og at der på den anden side også bliver taget aktive skridt til at forfølge de sager, hvor der sker udtrykkelig billigelse af terror, sådan som det er foreskrevet i straffelovens § 136.
Simon Kollerup (S), 2015-11-19:
Jeg tænker bare på, at når man laver en landbrugspakke, som helt entydigt har en positiv provenueffekt for landbruget – det er jo derfor, man laver den – hvorfor synes ministeren så ikke, det er rimeligt, og der ønsker jeg et sådan lidt politisk svar, at man beder landmanden om også at finde de kompenserende redskaber miljømæssigt?
Frank Aaen (EL), 2015-02-17:
Og jeg vil da godt sige til skatteministeren og til SF: Altså, vi har jo, vi fire partier, lavet en del gode ting omkring skattelylande, lige før jul og også tidligere, som har bragt os skridt i den rigtige retning, og der er jo ingen grund til, at vi ikke prøver at se, om vi kan komme et skridt videre på baggrund af det her forslag.
Pernille Rosenkrantz-Theil (EL), 2007-01-12:
Hvis der er nogen, der tror, at lærerne vil opfatte det som en anerkendelse af deres profession, og hvis der er nogen, der tror, at det vil være inspirerende og motiverende for at gå i gang med en ny og god lovgivning, så tror jeg sådan set, de tager fejl.
Aage Frandsen (SF), 2002-01-08:
Det andet, jeg godt vil spørge statsministeren om, er, at når det drejer sig om eksperter, er det vel vigtigt, at man har så mange typer af eksperter, en flerhed, en pluralisme, sådan at vi som politikere, at borgere som borgere kan tage stilling ud fra en flerhed af synspunkter. Derfor er det godt, at vi har f.eks. Det Økonomiske Råd, Det Økologiske Råd, Etisk Råd osv.
Birthe Skaarup (DF), 2007-04-11:
Det er ikke alle lande i Europa, der har så restriktive rygeregler, vil jeg sige til fru Charlotte Fischer, og jeg synes heller ikke, det var særlig hæderligt af fru Charlotte Fischer at stå og sige, at Dansk Folkeparti fra talerstolen sagde, at der jo bare sådan lige kan blive luftet ud på enkeltmandskontorerne.
Eva Kjer Hansen (V), 2004-10-22:
Så skal jeg sige, at jeg synes, det er ærgerligt, at fru Mette Frederiksen ikke vil anerkende, at denne her regering har gennemført en væsentlig bedre barselorlov end det, der var gældende tidligere, og at man ikke bare åbent vil sige, at i Socialdemokratiet har man ikke tillid til, at familierne er de bedste til at træffe afgørelser om, hvordan barselorloven skal bruges i familien, at Socialdemokratiet hellere vil sidde herinde og bestemme, hvordan familierne skal tilrettelægge orloven, end at overlade det til moderen og faderen i fællesskab at finde ud af det.
Stinus Lindgreen (RV), 2024-01-18:
Jeg er enig i, at man burde tilføje flere penge, og jeg er fuldstændig enig i, at man ikke burde skære ned, men det er jo bare ret afgørende, om man vil lægge noget oven i den samlede pulje af penge, eller om man bare vil flytte rundt inden for den pulje af penge, vi allerede har bevilget én gang.
Lars Boje Mathiesen (NB), 2022-02-01:
Altså, er der en måde, hvorpå man kan lette processen med en tilbageførsel af de penge eller indføre krav om, at hvis en virksomhed har indgået en aftale under falske forudsætninger, så bliver der ret hurtigt rejst et krav til den om, at den skal betale de her penge tilbage, ellers kan der være nogle yderligere sanktioner.
Charlotte Dyremose (KF), 2014-04-01:
For hvis ikke det, der kommer ud, når nu det kommer ud helt enkelt fra Danmarks Statistik, er baseret på indekstal, så får vi altså en situation, hvor vi træffer den grundlæggende beslutning, hvis det her lovforslag vedtages, at det er helt i orden, at man bare sådan skal hænge sine lønsedler op til åbent skue, og at alle andre skal have adgang til at vide, hvad man tjener.
Martin Geertsen (V), 2014-04-04:
På den anden side, og det er her, det spændende og givetvis positive ligger, foreslås der også med dette lovforslag at indsætte bestemmelser i lovgivningen om at fremrykke ekspropriation, med henblik på at borgere, der er i særlige situationer, kan anmode om at blive eksproprieret på et tidligt tidspunkt i processen.
Aage Frandsen (SF), 1999-03-24:
Det, vi sagde dengang, og det er det, vi stadig mener, var det, vi sagde i forbindelse med en forespørgsel, hvor vi fremsatte et forslag til vedtagelse, som mundede ud i et tillidserklæring til den daværende undervisningsminister om at lave sit arbejde og ikke at lovgive.
Pia Adelsteen (DF), 2015-05-21:
Jeg skal bare høre om en enkelt ting, nemlig om fru Trine Bramsen ligesom Venstres ordfører synes, at det er en ulykkelig undtagelse, vi har i forbindelse med retsforbeholdet, lige med undtagelse af asyl- og flygtningepolitikken, fordi det skal vi bestemme herhjemme.
Karsten Nonbo (V), 2000-12-07:
Derfor mener jeg, at hvis han med det samme mærker konsekvensen, så kan han nyorientere sig og komme videre, og som sådan er det her et udmærket idékatalog, mener jeg, i forhold til det, som regeringen, hvad jeg må kvittere for, er gået i gang med, efter at vi fremsatte det her beslutningsforslag.
Rasmus Lund-Nielsen (M), 2025-04-24:
Personligt kæmper jeg for, at vi bl.a. får styrket det lettilgængelige tilbud, og også at vi får oprettet adhd- og autismeklinikker over hele landet, så vi kan nedbringe ventetiderne og give børn og unge i mistrivsel hurtigere og mere målrettet hjælp.
Ole Sohn (SF), 2006-01-31:
Som nævnt optræder »kongen« og »kongens« 36 gange; menneskerettighederne og retssikkerhedsreglerne er ufuldstændige; folkestyre, demokrati og de politiske partier omtales ikke; der står ikke noget om indholdet af det kommunale selvstyre; forholdet til EU er ikke nævnt, logisk nok i kraft af grundlovens alder.
Klaus Kjær (DF), 2001-10-11:
Vi mener, at der i forslaget, hvor der fortsat opereres med en godtgørelse på 50 pct. i de sager, som klageren taber, og 100 pct. godtgørelse i de sager, som klageren vinder fuldt eller delvist, rent faktisk er indbygget et incitament for skatteyderen til ikke at føre grundløse klager og til at økonomisere udgifterne til sagen.
Karin Nødgaard (DF), 2007-05-11:
I bemærkningerne til det her beslutningsforslag nævnes der meget omkring amternes rolle, og der kunne jeg godt tænke mig at høre, om ministeren nu, selv om regionerne er forholdsvis nye, ved, hvordan det forholder sig i regionerne indtil nu, om de måske har ændret lidt på den opfattelse, som skitseres i beslutningsforslaget, af, at det ikke helt fungerer, og om de måske netop har taget sig lidt ekstra sammen og derfor har strammet op og prøver at efterleve de her retningslinjer, der er kommet fra Sundhedsstyrelsen.
Jakob Sølvhøj (EL), 2017-03-24:
Det, der er løsningen på folkeskolens problemer, er at gå ind og kigge på, hvad der er årsagen til alt det spektakel, der er, og det er altså, at man har mishandlet lærernes arbejdstidsregler og mishandlet skolefritidsordninger og klubber, da man indførte folkeskolereformen, og det er man nødt til at rette op på, for ellers får man simpelt hen ikke den ro, som vi sådan set alle ønsker der skal være om folkeskolen, så vi kan få udviklet den i en god og positiv retning for eleverne.
Høgni Hoydal (T), 2007-03-22:
Som et mindretal i Udvalget vedrørende Færøske Forhold vil jeg gerne knytte nogle bemærkninger til det her forslag og henvise til, at jeg i stedet for dette lovforslag har fremsat et beslutningsforslag, som overfører både lufthavnen i Færøerne og hele den her investeringsfond til Færøerne, som jo længe har været under færøsk myndighed.
Lars Løkke Rasmussen (V), 2009-11-04:
Det ville svare til, at jeg stillede mig op her og brugte de i øvrigt overenskomstmedholdelige arbejdsnedlæggelser, der var sidste forår – men alligevel arbejdsnedlæggelser, som udfordrede hele sundhedsområdet – til at konkludere og spørge, om fru Line Barfod ikke mener, at vi nu skal tage et opgør med det offentligt drevne sundhedsvæsen, som altså i nogle forårsmåneder dengang efterlod patienter ubehandlede.
Kamal Qureshi (SF), 2007-05-11:
Det, som jeg i hvert fald har kunnet høre mig frem til, når jeg har talt med de sexologer, der arbejder med den her problemstilling, er, at de siger, at selv om en del af de transkønnede/transseksuelle får en kønsskifteoperation, ender de med at være lige så ulykkelige eller lige så splittede, som de var før operationen, og nogle gange kan det gå hen og blive endnu værre og føre til selvmord og andet.
Elsebeth Gerner Nielsen (RV), 2003-03-12:
Da jeg ikke gør mig de store forhåbninger om, at man kan argumentere med udgangspunkt i miljøbetragtninger på det her område over for regeringen, altså at det ikke er det, der bider på, at det ikke er den type argumenter, der bider på, så vil jeg tage udgangspunkt i det rent økonomiske, for det må i det mindste erhvervsministeren være optaget af.
Rasmus Prehn (S), 2006-11-08:
Landets undervisningsminister, hr. Bertel Haarder, har været til et spændende møde i OECD i Athen her i juni, og på det møde deltog undervisningsministeren i »Forum on the Future of Higher Education«, hvor jeg kan forstå, at undervisningsministeren har givet udtryk for, at det for ham og den danske regering er et mål, at der skal være brugerbetaling på universiteterne.
Jacob Buksti (S), 2004-12-17:
Tilsvarende siger formanden for Dansk Magasinpresses Udgiverforening, som hedder Pål Thore Krosby, at det er opsigtsvækkende, at skatteminister Kristian Jensen ikke ser, at han for det første ikke lukker et skattehul, og for det andet sætter den grafiske branche i Danmark under et endnu større pres.
Jeppe Kofod (S), 2002-05-21:
Jeg siger, at vi skal undgå, at der dannes et nyt Sølvtæppe i Europa, hvilket kunne opstå ved, at de lande, der ikke kommer med i første omgang, bliver svigtet, fordi vi ikke har penge til en indsats dér, og fordi den nye regering slækker på ambitionsniveauet.
Anders Fogh Rasmussen (V), 2002-02-19:
Jeg har så hæftet mig ved, at efter at hr. Peter Brixtofte er kommet hjem fra sin ferie i udlandet, har han understreget, at han ikke på nogen som helst måde vil lægge hindringer i vejen for, at de igangsatte undersøgelser kan foregå uvildigt og uafhængigt.
Jens Hald Madsen (V), 2000-10-26:
Jeg er lidt ked af, at ministeren lidt har misforstået det, som jeg sagde, for hvis ministeren ser referatet, så vil der stå, at jeg sagde, at måske skulle man stoppe op og stille sig selv det spørgsmål, om Danida er de allerbedste, eller om der er kritik af Danida, og her nævnte jeg så spørgsmålet om lukket, klodset osv.
Susie Jessen (DD), 2024-04-03:
Men jeg har nævnt, at jeg synes, at der er nogle ret vilde eksempler på mange af de her, ja, hvad skal man kalde dem, sådan aktivitetsgrupper, som ikke rigtig gavner noget, altså som holder mange af de her kvinder inde i det parallelsamfund, de er i, hvor jeg mener, det er vigtigere, at man bryder ud og deltager i det danske samfund.
Elsebeth Gerner Nielsen (RV), 2006-11-15:
Der bliver kulturministeren ved med at hævde, at der er tale om et vældigt løft, og det er samtidig med, at Mogens Holm-udvalget, som er kommet med forslag til den nye ordning på egnsteaterområdet, som altså ikke indebar rammestyring, og direktøren for Kunststyrelsen meget klart har gjort rede for, at de penge, som nu er blevet afsat ekstra i de kommende år, ikke gør andet, end at de lige præcis kommer det behov i møde, som vi kender på nuværende tidspunkt.
Tom Behnke (KF), 2006-09-08:
Det er muligt, at Enhedslisten er imod det, det er muligt, at Enhedslisten har alle mulige argumenter for at være imod det, men for os er det indlysende logisk, at kan vi, så skal vi – i det omfang, vi kan – sammen med alle andre lande hjælpe med til at standse konflikten, så vi igen er i stand til at sætte os ved bordet og få forhandlet nogle varige fredsløsninger på plads.
Troels Lund Poulsen (V), 2016-05-13:
Men jeg har ikke nogen grund til at tvivle på besvarelsen af det spørgsmål, der hedder Spørgsmål 59, hvor der står, og jeg læser op: »Trækket fra Erhvervsstyrelsen viser således, at andelen i 2016 var 16,5 pct.
Hans Christian Schmidt (V), 2000-11-16:
På side 23 skriver regeringen i det, der hedder »Klima 2012«, at regeringen bl.a. arbejder for fælles EU-regler og virkemidler - det har vi støttet - herunder navnlig fælles minimumsbestemmelser for energiafgifter, normer og standarder for apparater, miljøledelse, frivillige aftaler.
Katrine Daugaard (LA), 2024-05-08:
Ja, ordføreren kunne da møde op til de utallige samråd, som jeg i hvert fald har været med til at indkalde til, hvor vi jo netop prøver at belyse nogle af de her ting, som har fundet sted, bl.a. at man ikke har sikret samtykke til adoption helt frem til 2023 i nogle aftagerlande, og at man har givet donationer til ting, som var ulovlige endda i det land, som donationerne gik til
Charlotte Dyremose (KF), 2014-12-09:
Om offentliggørelse af oplysninger om sikkerhedsforanstaltninger for risikovirksomheder mener vi, at det er helt ret og rimeligt, at vi som borgere og samfund har oplysninger om de sikkerhedsforanstaltninger, man træffer, på virksomheder, som f.eks. risikerer, at der sker farlige udslip.
Christian Poll (ALT), 2019-01-11:
Det her er jo et eksempel på det, som jeg kalder det store kemieksperiment, som vi har været en del af de sidste to generationer, altså det, at vi har 200.000 kemikalier i cirkulation i vores samfund, og hvor vi faktisk kun kender en ret lille andel af dem – ved, hvor farlige de er, og hvor giftige de er.
Johanne Schmidt-Nielsen (EL), 2016-06-02:
Det ene ændringsforslag er der heldigvis bred opbakning til, skulle jeg til at sige, altså opbakning hele vejen rundt uden om Dansk Folkeparti og ministeren og ministerens parti, fordi både Socialdemokraterne, Radikale, Alternativet, SF, Liberal Alliance, Konservative og selvfølgelig Enhedslisten bakker op om et forslag, som betyder, at 6- og 7-årige børn, altså børnene mellem 6-8 år, ikke skal udsættes for den her integrationsvurdering.
Christian Rabjerg Madsen (S), 2020-03-26:
Det er afgørende vigtigt, at både staten, kommunerne og regionerne i den nuværende alvorlige situation får mulighed for at udvise en betalingsmæssig fleksibilitet i forbindelse med indkøb af varer og ydelser fra erhvervslivet, så det offentlige samlet som indkøber også bidrager til at holde hånden under danske arbejdspladser og erhvervslivet.
Villy Søvndal (SF), 2002-01-22:
Men se, her har vi lavet et forslag, der er kendetegnet ved uafhængighed, og ved, at vi skal have et sekretariat, der ikke sidder i centraladministrationen, et frit råd, der ikke er håndplukket ud fra, om man er i stand til at rose den til enhver tid siddende regering, men håndplukket, fordi den er villig til, også når det er nødvendigt, at sige fra over for en regering.
Brian Mikkelsen (KF), 2002-01-29:
Vi er også helt enige med fru Carina Christensen i, at det her handler om, at man ser på kunstnernes behov, den skabende kunstners behov, og ikke så meget på strukturen, nævnene og de mennesker, der sidder i nævnene, som selvfølgelig vil brokke sig højlydt over, at de ikke mere sidder i en bestyrelse eller et udvalg.
Peter Skaarup (DD), 2023-03-28:
Det, der er vigtigt fra dansk side, er jo, at vi tager ansvar, at vi engagerer os i verdenssamfundet sammen med vores nabolande, og at vi gør det sammen med vores allierede og de lande, som ikke giver efter for de her totalitære regimer, som vi har med at gøre, sådan set også i OSCE, hvor nogle af landene stadig væk er repræsenteret.
Søren Søndergaard (EL), 2018-02-27:
Jeg er sådan set enig med ministeren i, at det ville være fint at finde en anden vej til at finansiere det her beløb på, altså finansiere de særlige udgifter, som kunstnere har, fordi de får tilbudt et stykke arbejde, hvor der ikke er dækning for det ophold, der skal til netop for at få kunsten ud i alle områder.
Lene Espersen (KF), 2011-11-29:
Jeg synes også, at jeg vil påpege her, er det er udtryk for meget stor arrogance – ikke mindst set i lyset af at man i regeringsgrundlaget gør ganske meget ud af god regeringsførelse – at have så kort en høringsfrist på et lovforslag, som rammer nogle af de mindste virksomheder i landbruget.
Jens Henrik Thulesen Dahl (DF), 2019-01-25:
Kvalitetsudvalget foreslog i sin tid et system, hvor man så bort fra karakterer over 7 og i stedet optog på grundlag af samtaler, prøver og lignende, og der er gode erfaringer flere steder med at arbejde med optag som en kombination af karakterer og prøver.
Søren Pape Poulsen (KF), 2019-02-27:
Regeringen vil derfor fortsætte arbejdet i den fælles myndighedsgruppe med deltagelse af bl.a. Justitsministeriet, Udenrigsministeriet og Udlændinge- og Integrationsministeriet, og her overvejes der løbende de bedste redskaber, og man behandler de enkelte sager, navnlig ud fra sikkerhedsmæssige hensyn og vores retlige forpligtelser.
Henrik Dam Kristensen (S), 1998-04-03:
Men jeg står altså op stort set hver eneste morgen og kan læse den dags historie om vore fødevarer, og derfor mener jeg ikke, det er i orden, at vi så siger: Nu kan vi ikke lave noget på fødevarekontrolområdet, for der er nogle andre problemer, vi ikke har en tilstrækkelig god løsning på.
Klaus Hækkerup (S), 2001-04-06:
Vi er nu i denne udvikling nået til det punkt, hvor flaskehalsene begynder at melde sig, og hvor yderligere fremgang i beskæftigelse og yderligere fremgang i indkomster forudsætter, at vi har en nøjere regional tilpasning, og den første store opgave, vi står over for, er derfor, at den fortsatte udvikling tilpasses de konkrete regionale forhold.
Kristian Hegaard (RV), 2020-11-24:
Derfor vil jeg spørge, om ordføreren mener, at det sår tvivl om, at efterretningstjenesterne agerer i et sikkert og fortroligt rum, hvis man indfører en whistleblowerordning som foreslået her; hvis der kommer et årligt møde mellem Kontroludvalget og Tilsynet med Efterretningstjenesterne; og hvis tilsynet får de samme beføjelser, som man har i Norge.
Simon Emil Ammitzbøll (LA), 2011-01-13:
Derfor holdt jeg også en lidt usædvanlig tale, hvor jeg sagde, at vi, på trods af at vi havde en række småforbehold over for de ting, man gjorde, faktisk syntes, at sagen var så vigtig, og at der var så mange ting, der også trak i den rigtige retning, at vi alligevel godt kunne stemme for.